Gie Jehans, chevaliers, sires de la Roche de Brunim, faiz savoir a toz ces qui ces letres verront que gie ai vendu monseignor Hervier de Nuis et monseignor Jehan de Malmunt, chevaliers, por commandement le duc de Borgoigne por celui duc meimes, tot ce que gie avoie a Grignon en prés, en vignes, en terres, en maisons, en homes, en seignorie et en joutise et en totes autres manieres que gie heusse, ne ne peusse avoir, por ii° lib. de Prevenoisiens desquelx gie me tiens por paiez enterment. Pour que ceste chose soit plus ferme et estable, gie ai scelées ces letres de mon seaul. Ce fu fait en l’en de grace mil et CC et cinquante et un ou mois de juing.